*Jelgavas pilsētas pašvaldības pirmsskolas izglītības iestāde "Kamolītis"*

**LABĀS PRAKSES PIEMĒRS**

**ATBALSTS MAZĀKUMTAUTĪBU BĒRNIEM MĀCĪBU PROCESĀ**

Pirmsskolas posmā latviešu valoda ir noteikta kā saziņas līdzeklis ikdienas mācību procesā jeb rotaļnodarbībā, lai ikviens bērns iegūtu pietiekamas latviešu valodas prasmes veiksmīgai mācību uzsākšanai pamatskolas izglītības pakāpē.

Jelgavas pilsētas pašvaldības pirmsskolas izglītības iestāde “Kamolītis” ir uzkrājusi pozitīvu pieredzi darbā ar mazākumtautību izglītojamajiem. Šī ilggadīgā darba rezultātā izveidots materiāls un novadītas darbnīcas Skola 2030 izglītības konferencē „Mūsu skola katram skolēnam”. Darbnīcās Jelgavas pirmsskolas izglītības iestāde „Kamolītis” dalās pieredzē darbā ar mazākumtautību izglītojamajiem.

***Lai mēs labāk saprastu, kā jūsu labās prakses piemērs veidojies, lūdzu, īsi aprakstiet, kā tas sākās - kādu situāciju vai izaicinājumu jūs skolā risinājāt.***

Iestādē 2019./2020. mācību gadā tika konstatēts, ka no 225 bērniem 104 ir divvalodība. No tiem 51 bērnam ir izteiktas grūtības latviešu valodas apguvē neatkarīgi no ģimenes līdzdalības. Grūtības – lēni novēršami agramatismi ikdienas valodā, sarežģītāk veidojas valodas izpratne, jauc jēdzienus un nosaukumus, specifiski veidojas lasītprasme. Logopēda atbalsts nepieciešams skaņu izrunas traucējumu novēršanā, speciālā skolotāja atbalsts fonētiski fonemātisko procesu attīstīšanai, teikumu veidošanai, stāstītprasmes un lasītprasmes veidošanai. Nepārtraukts grupas pedagogu pareizas valodas paraugs.

***Ko jūs darījāt? Kādus soļus veicāt?***

* Logopēdu konsultācijas un atbalsts krievu un latviešu valodā.
* Speciālās izglītības skolotāju izpētes nodarbības bērnu spēju un sasniegumu izvērtēšanai un grūtību noteikšanai krievu un latviešu valodā.
* Iestādes psihologa konsultācijas vecākiem, palīdzot izprast bērna mācību grūtības.
* Iestādes vadības komandas atbalsts bērna ģimenei lēmumu pieņemšanā.
* Individuālās nodarbības  mazākumtautību sešgadniekiem valodu jomā.

Individuālo nodarbību mērķis un saturs: bērnam ir vajadzīgs klusums; bērns sāk klausīties un dzirdēt pats sevi; bērnam ir vajadzīga nedalīta pieaugušā uzmanība un laiks tikai viņam; bērns jāmotivē pārvarēt grūtības, veidojot adekvātu pašvērtējumu; bērna spējas ir jāpamana un jāvirza uz jauniem sasniegumiem “soli pa solim”, parādot, ko viņš jau var un kā to var izmantot mācīšanās procesā; jāapgūst lasītprasme, jo tad valodu jomā var strādāt kopveselumā - verbāli, grafiski. Lasītprasmes apguve veicināja latviešu valodas apguvi.

***Kāds veiktajām darbībām bija rezultāts, ietekme?***

Apzināti  iestādes piecgadīgo un sešgadīgo mazākumtautību bērnu sasniegumi valodu jomā. Apzināti bērni, kam nepieciešams atbalsts. Sasniegumi šo bērnu lasītprasmes apguvē pieauga. Vairākiem bērniem pietika ar dažām nodarbībām, kas ļāva apzināties savas spējas. Speciālisti atklāja bērna grūtības fonemātikā, agramatismu novēršanā un lasītprasmē, ieteica grupas skolotājiem, kā to labāk novērst (spēle, vingrinājums, darba lapa, iedrošinājums, atgādnes utt.)

***Kādas ir no šīs pieredzes gūtās atziņas un ieteikumi citiem?***

* Pirmsskolas pedagogu, speciālistu un vadības komandas sadarbība.
* Atbalsts katram bērnam, ņemot vērā iestādes pieejamos  pedagogu resursus.

Būtiskākais – agrīni pamanīt katru divvalodīgo bērnu un noteikti veikt bērna spēju izpēti valodu jomā abās valodās.

Lai bērns atraisītos un apzinātos savas spējas, svarīgi, lai vispirms individuālais darbs ar bērnu notiek viņa ģimenes valodā.

Lai bērnam palīdzētu lasītpramses apguvē, pedagogam padziļināti jāpārzina lasītprasmes apguves mehānisms un grūtības. To saprast un pamanīt palīdz speciālās izglītības skolotāji.

Ja divvalodīgam sešgadniekam palīdz apgūt lasītprasmi specifiski tā, kā viņam vajag (grūtības, vide, apstākļi, ģimene, mācīšanās veids), tad tas darbojas kā mācību instruments latviešu valodas apguvē.

Māra Teika, Jelgavas pilsētas pašvaldības pirmsskolas izglītības iestāde “Kamolītis”